Diari Oficial de la Generalitat Valenciana


Sumari del DOGV 4501, del 16-05-2003 (2003/5461)

ORDE de 5 de maig de 2003, del conseller de Sanitat, per la qual convoca nou beques per a la realització de pràctiques professionals de mitjans de comunicació social en la Conselleria de Sanitat.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4501

Data del DOGV
:   16-05-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/5461


Data del document
:   05-05-2003

Organisme emissor
:   Conselleria de Sanitat

Tipus de document
:   Ordre

Descriptors 

:   * suport econòmic
    * assignació per estudis
    * ajuda pública
    * professió de la comunicació

ORDE de 5 de maig de 2003, del conseller de Sanitat, per la qual convoca nou beques per a la realització de pràctiques professionals de mitjans de comunicació social en la Conselleria de Sanitat. [2003/5461]
  
La Conselleria de Sanitat, en el marc de la política dirigida a fomentar la realització de pràctiques professionals, convoca la concessió de nou beques per a la realització de pràctiques professionals de mitjans de comunicació social en la Conselleria de Sanitat.
  
Fent ús de les facultats que em conferixen el Decret 87/1999, de 30 de juliol, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, modificat pel Decret 189/1999, de 19 d'octubre, i l'article 35 de la Llei de la Generalitat Valenciana 5/1983, de 30 de desembre, de Govern Valencià, i segons el que establix el Decret 108/1992, de 6 de juliol, de la Generalitat Valenciana, pel qual regula la concessió de beques,
  
ORDENE
  
Article 1
  
Es convoca un concurs públic per a la concessió de nou beques per a la realització de pràctiques professionals de mitjans de comunicació en la Conselleria de Sanitat, en els centres de destinació següents: en els servicis centrals i en hospitals de la Comunitat Valenciana.
  
Article 2
  
Aprovar les bases que figuren com a annex I i annex II d'esta orde, per les quals ha de regir-se esta convocatòria.
  
Article 3
  
La dotació econòmica de la present convocatòria puja a la quantia global de 64.909,44 euros, amb càrrec a l'aplicació pressupostària 44.87.23.5889.61.465.4, línia de subvenció amb codi T2604, dels pressupostos de la Generalitat Valenciana per a l'any 2003.
  
Article 4
  
Esta orde vigirà el mateix dia de la publicació en el Diari Oficial de la Generalitat Valenciana.
  
Article 5
  
Podrà interposar-se contra esta orde, que exhaurix la via administrativa, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publiació, segons que establixen els articles 10 i 46 de la Llei reguladora de la Jurisdicció Contenciosa Administrativa. Potestativament, és possible la interposició del recurs de reposició (davant el conseller de Sanitat en el termini d'un mes des de la publicació), segons els articles 116 i 117 de la Llei 30/1992, de 26 de novembre.
  
València, 5 de maig de 2003
  
El conseller de Sanitat,
  
SERAFÍN CASTELLANO GÓMEZ
  
ANNEX I
  
Bases de la convocatòria per a la concessió de nou beques per a la realització de pràctiques professionals de mitjans de comunicació social en la Conselleria de Sanitat
  
Primera. Finalitat
  
Les beques tenen com a finalitat la formació complementària, la millora i l'especialització, en l'àmbit de l'administració pública sanitària, de llicenciats en ciències de la informació, de la branca de periodisme, que hagen acabat els estudis entre els anys 1998 i 2003, ambdós inclosos. Les persones interessades hauran de tindre estos requisits en acabar el termini de la presentació de les sol·licituds.
  
Segona. Nombre de beques i requisits dels sol·licitants
  
Es convoquen nou beques per a llicenciats en ciències de la informació, branca de periodisme, que hagen acabat els estudis entre els anys 1998 i 2003, ambdós inclosos. Les persones interessades han de complir els requisits a l'acabament del termini de presentació de sol·licituds.
  
Tercera. Dotació, duració i pagament de les beques
  
La dotació de la beca és de 1.202,02 euros bruts mensuals. L'import total de cada una de les nou beques convocades és de 7.212,16 euros per a l'exercici econòmic del 2003.
  
El període de percepció de la beca serà de juliol a desembre, ambdós mesos inclosos, de l'any 2003. Este període podrà ser prorrogat fins a un màxim de 6 mesos en l'exercici econòmic del 2004. La pròrroga quedarà condicionada a l'existència de crèdit adequat i suficient per a la cobertura pressupostària.
  
L'import de la beca es pagarà mensualment, després de la certificació del secretari general de la conselleria, com a resultat de l'informe favorable del cap del Gabinet de Comunicació respecte a l'activitat que és l'objecte de la beca.
  
Quarta. Funcions de la beca oferida
  
Amb esta beca es pretén ampliar i completar la formació i els coneixements dels becaris, així com facilitar-los les pràctiques professionals, des de les perspectives i actuacions següents:
  
1. Atenció als mitjans de comunicació.
  
2. Recopilació i difusió d'informació sobre la gestió sanitària.
  
3. Redacció de notes de premsa i reportatges relacionats amb la gestió sanitària.
  
4. Realització de totes les funcions que es consideren necessàries per al bon funcionament del Gabinet de Premsa.
  
Cinquena. Formalització de les sol·licituds
  
Els impresos de sol·licitud (annex II) estaran a disposició de les persones interessades en el Registre General de la Conselleria de Sanitat (c/ del misser Mascó, 31, de València). Els candidats hauran de presentar la seua sol·licitud al mateix Registre General o de tramitar-la de qualsevol de les maneres que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, juntament amb la documentació següent:
  
- Fotocòpia compulsada del document nacional d'identitat.
  
- Currículum, en el qual s'indicarà l'experiència professional, idiomes i mèrits valorables, segons el barem; i també hi constaran les dades personals, la data i el lloc de naixement, el domicili actual, el telèfon (de casa i, si és el cas, el mòbil) i una foto de mida carnet del sol·licitant.
  
- Fotocòpia compulsada de la documentació que acredite el títol de llicenciat exigit en la convocatòria.
  
- Fotocòpia compulsada del certificat acadèmic personal dels estudis realitzats.
  
- Documents que acrediten la possessió dels mèrits que figuren en el currículum. Per tal que siguen tinguts en comptes en el barem, se'n requerirà l'acreditació mitjançant la presentació de fotocòpies compulsades dels documents oficials corresponents.
  
- Una declaració jurada de no tindre concedida qualsevol altra beca o ajuda per a la mateixa activitat o una de similar, i d'estar al corrent de les obligacions fiscals i davant la Seguretat Social.
  
Sisena. Termini de presentació de les sol·licituds
  
El termini de presentació de les sol·licituds serà de 10 dies hàbils, comptadors des de l'endemà de la publicació d'esta convocatòria en el Diari Oficial de la Generalitat Valenciana.
  
Setena. Selecció
  
1. Comissió avaluadora
  
Per a l'examen de les sol·licituds de beques es constituirà una comissió avaluadora, que elaborarà la proposta oportuna d'adjudicació de les beques. Esta comissió estarà composta pels membres següents:
  
- El cap del Gabinet de Comunicació, que hi actuarà com a president.
  
- Un periodista del Gabinet de Comunicació.
  
- Un tècnic de mitjans de comunicació, que hi actuarà com a secretari.
  
La Conselleria de Sanitat es reserva la facultat de deixar deserta totalment o parcialment l'adjudicació de les beques convocades, i d'interpretar el contingut d'estes bases.
  
2. Barem
  
La selecció dels becaris es farà a partir de la puntuació obtinguda per l'aplicació d'este barem:
  
A. Coneixements de valencià: el màxim d'1 punt segons el nivell de coneixements de valencià establit per la Junta Qualificadora de Coneixements de Valencià, segons l'escala següent:
  
Nivell oral: 0,25 punts
  
Nivell elemental: 0,50 punts
  
Nivell mitjà: 0,75 punts
  
Nivell superior: 1 punt
  
B. Coneixements d'altres idiomes comunitaris: fins a 1 punt.
  
C. Expedient acadèmic: fins a 3 punts.
  
D. Experiència relacionada amb les funcions de la beca oferida: fins a 2 punt.
  
E. Entrevista: serà sobre l'experiència professional i altres aspectes relacionats amb la professió, fins a un màxim de 3 punts.
  
3. Actuacions de la comissió avaluadora
  
3.1 Llista baremada d'admesos i llista d'exclosos
  
En el termini màxim d'un mes, a partir de l'endemà de l'acabament del termini de la presentació de les sol·licituds, la comissió publicarà en la pàgina web de la conselleria i en el tauler d'anuncis de la seu central de la Conselleria de Sanitat (al carrer del misser Mascó, 31, de València) la llista de persones admeses, amb la puntuació dels apartats A, B, C i D del barem, i la llista provisional de persones excloses, amb la indicació de les causes de l'exclusió.
  
Durant el període de deu dies hàbils comptadors a partir de l'endemà de la publicació de les llistes de la manera indicada, podran les persones interessades presentar al·legacions a la puntuació assignada i a les causes d'exclusió, i també presentar la documentació que, si és el cas, esmene la seua exclusió de la convocatòria o la que li requerisca la comissió.
  
La llista definitiva de persones admeses i excloses, amb la puntuació assignada, es publicarà de la manera indicada en el paràgraf primer d'este punt.
  
3.2 Convocatòria per a l'entrevista
  
En la llista d'admesos a què fa referència l'apartat primer del punt 3.1, hi haurà indicats els dies de la realització de l'entrevista, amb esment de l'hora, lloc i aspirants. En el cas que els sol·licitants exclosos hagen presentat al·legacions i estes hagen sigut acceptades, la comissió els convocarà directament a la realització de l'entrevista.
  
La comissió avaluadora es reserva la facultat d'establir una puntuació mínima per a la realització de l'entrevista, excloent-ne, en conseqüència, els aspirants que no hi arriben.
  
3.3 Proposta de concessió de les beques
  
En acabar el procés selectiu, la comissió elaborarà una proposta de concessió de les beques que contindrà la llista dels beneficiaris i una borsa de reserva per orde de prioritat per la puntuació obtinguda, per cobrir les vacants que puguen produir-se.
  
La llista esmentada es publicarà en la web i en el tauler d'anuncis de la Conselleria de Sanitat.
  
Huitena. Concessió
  
Les beques s'adjudicaran mitjançant una resolució del conseller de Sanitat, a la vista de la proposta de la comissió avaluadora, en el termini màxim de dos mesos a partir de l'endemà de l'acabament del termini de presentació de les sol·licituds, que es publicarà en el Diari Oficial de la Generalitat Valenciana.
  
També es notificarà la resolució de concessió a les persones interessades.
  
Novena. Inici de la beca
  
L'inici de la beca serà en la data que s'indique en la resolució de concessió. La no incorporació per causes no justificades s'entendrà com a renúncia.
  
Deu. Obligacions, incidències i tutoria dels becaris
  
Quant a les obligacions dels beneficiaris, s'aplica l'article 47 del Text Refós de la Llei de la Hisenda Pública de la Generalitat Valenciana.
  
La beca és incompatible amb qualsevol altra o amb qualsevol ajuda que puga concedir-se per la mateixa activitat o per una de similar. La infracció d'esta regla deixarà sense efecte la beca.
  
La condició de becari no genera cap relació laboral ni administrativa amb la Generalitat Valenciana.
  
Els becaris, si cal, hauran de presentar la documentació acreditativa del compliment de les seues obligacions fiscals i amb la Seguretat Social, i a més la documentació acreditativa de tindre cobertura sanitària.
  
La conselleria contractarà una assegurança d'accidents i de malaltia per als becaris, pel temps de duració de la beca, si no tenen cobertes estes contingències.
  
El conseller de Sanitat resoldrà les incidències que es produïsquen durant el període de duració de les beques i podrà deixar-les sense efecte, si el beneficiari no complix les seues obligacions o no fa l'activitat que haja motivat la concessió o deixa de tindre els requisits exigits. Per a això cal que es faça el tràmit d'audiència de la persona interessada.
  
La direcció del Gabinet de Premsa ordenarà les activitats i establirà la dedicació dels becaris segons els criteris dels seus servicis i mitjans. La dedicació dels becaris a les línies de treball que se'ls assignen serà de 35 hores setmanals.
  
Si hi ha incidències, renúncies, abandonaments o incompliments que deixen vacant alguna de les beques, s'adjudicarà segons l'orde establit en la borsa de reserva que resulte del procés de selecció. El fet de renunciar a la concessió de la beca serà causa d'exclusió automàtica, tant de la llista de beneficiaris com de la borsa de reserva.
  
ANNEX II
  
Sol·licitud de beca per a la realització de pràctiques professionals de mitjans de comunicació social
  
Nom ..., Adreça ..., localitat ..., DNI ....
  
Telèfon familiar .... telèfon mòbil ..... . Segons l'Orde de 5 de maig de 2003 per la qual la Conselleria de Sanitat convoca nou beques per a la realització de pràctiques professionals de mitjans de comunicació social:
  
- Em compromet a acceptar les condicions de les bases de la convocatòria, a assistir i a participar plenament en els programes de treball que siguen establits, si en sóc adjudicatari/ària.
  
- Declare que totes les dades personals, acadèmiques i professionals indicades en la sol·licitud són certes
  
Adjunte la documentació següent:
  
- Fotocòpia compulsada del DNI
  
- Currículum, en el qual s'indica l'experiència professional, idiomes i mèrits valorables, segons el barem; i també hi consten les dades personals, la data i el lloc de naixement, el domicili actual, el telèfon (de casa i, si és el cas, el mòbil) i una foto de mida carnet de qui fa la sol·licitud.
  
- Fotocòpia compulsada de la documentació que acredite el fet d'estar estudiant un dels dos últims cursos de la llicenciatura o el títol de llicenciat exigit en la convocatòria.
  
- Fotocòpia compulsada del certificat acadèmic personal dels estudis realitzats.
  
- Fotocòpies compulsades dels documents que acrediten la possessió dels mèrits que figuren en el currículum.
  
- Una declaració jurada de no tindre concedida qualsevol altra beca o ajuda per a la mateixa activitat o una de similar, i d'estar al corrent de les obligacions fiscals i davant la Seguretat Social.
  
SOL·LICITE
  
L'admissió d'esta instància i la documentació adjunta per al que establix la convocatòria de beques.
  
Lloc i data \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Signatura de la persona interessada
  
GABINET DE COMUNICACIÓ